RESOLUCIÓN do 5 de marzo de 2008, da Dirección Xeral de Orzamentos, pola que se lle dá publicidade ao Acordo 3/2007, do 24 de abril, do Consello de Política Fiscal e Financeira, polo que se establecen os criterios xerais para a aplicación do déficit por investimentos previsto na Lei orgánica 5/2001, do 13 de decembro, complementaria da Lei xeral de estabilidade orzamentaria, segundo a redacción dada pola Lei orgánica 3/2006, do 26 de maio.
CONSELLERÍA DE ECONOMÍA E FACENDA — III. OUTRAS DISPOSICIÓNS — 02/04/2008

O Pleno do Consello de Política Fiscal e Financeira das Comunidades Autónomas, validamente constituído na súa sexaxésimo cuarta reunión realizada o día 24 de abril de 2007, aprobou o seguinte acordo:
Acordo 3/2007, do 24 de abril, do Consello de Política Fiscal e Financeira, polo que se establecen os criterios xerais para a aplicación do déficit por investimentos previsto na Lei orgánica 5/2001, do 13 de decembro, complementaria da Lei xeral de estabilidade orzamentaria, segundo a redacción dada pola Lei orgánica 3/2006, do 26 de maio.
De conformidade co establecido no punto 2 do artigo 10 do Regulamento de réxime interior do Consello,
DISPOÑO:
Darlle publicidade ao dito acordo, que se insire como anexo a esta resolución.
Santiago de Compostela, 5 de marzo de 2008.
Pedro Antonio Fernández Fernández
Director xeral de Orzamentos
ANEXO
Acordo 3/2007, do 24 de abril, do Consello de Política Fiscal e Financeira, polo que se establecen os criterios xerais para a aplicación do déficit por investimentos previsto na Lei orgánica 5/2001, do 13 de decembro, complementaria da Lei xeral de estabilidade orzamentaria, segundo a redacción dada pola Lei orgánica 3/2006, do 26 de maio.
O artigo 3 da Lei orgánica 5/2001, do 13 de decembro, complementaria da Lei xeral de estabilidade orzamentaria, segundo a redacción dada pola Lei orgánica 3/2006, do 26 de maio, que reforma a primeira, establece que:
«Con independencia do obxectivo de estabilidade fixado para o conxunto do sector público e para cada un dos grupos de axentes comprendidos nel, de acordo co previsto no artigo 8 da Lei 18/2001, do 12 de decembro, xeral de estabilidade presupostaria, así como do fixado individualmente para cada comunidade autónoma e, se é o caso, adicionalmente ao déficit fixado nos devanditos obxectivos, con carácter excepcional poderán presentar déficit cando este se destine a financiar incrementos de investimentos en programas destinados a atender actuacións produtivas, incluídas as destinadas a investigación, desenvolvemento e innovación. O importe do déficit derivado dos devanditos programas non poderá superar o 0,25 por 100 do produto interior bruto rexional en cómputo anual da respectiva comunidade autónoma.
Correspóndelle ao Ministerio de Economía e Facenda, a partir dos criterios xerais establecidos polo Consello de Política Fiscal e Financeira das Comunidades Autónomas e para producir os efectos previstos neste artigo, autorizar os programas de investimentos das comunidades autónomas, para o que se terá en conta a contribución de tales proxectos á mellora da produtividade da economía e o nivel de endebedamento da comunidade autónoma. En calquera caso, o programa de investimentos deberá financiarse polo menos nun 30 por 100 con aforro bruto da Administración propoñente.
Dos referidos programas de investimento así como da súa autorización polo Ministerio de Economía e Facenda darase coñecemento ao Consello de Política Fiscal e Financeira das Comunidades Autónomas».
Así mesmo, polo que se refire á entrada en vigor do devandito artigo, a disposición derradeira segunda da Lei orgánica 3/2006, do 26 de maio, de reforma da Lei orgánica 5/2001, do 13 de decembro, complementaria da Lei xeral de estabilidade orzamentaria, establece que:
«Esta lei entrará en vigor o 1 de xaneiro do ano seguinte ao da data da súa publicación no BOE e será aplicable aos orzamentos cuxa elaboración se deba iniciar a partir desa data.
Non obstante, as modificacións introducidas por esta lei no artigo 3 da Lei orgánica 5/2001, do 13 de decembro, complementaria á Lei xeral de estabilidade orzamentaria, que permiten, con carácter excepcional, ás comunidades autónomas presentar déficit cando este se destine a financiar incrementos de investimento en programas destinados a atender actuacións produtivas, serán de aplicación desde a entrada en vigor desta lei».
Co fin de desenvolver o establecido en ambos os dous preceptos, resulta preciso concretar os criterios xerais necesarios para a súa aplicación aos axentes comprendidos no artigo 2.1º c) da Lei 18/2001, do 12 de decembro, xeral de estabilidade orzamentaria.
En consecuencia, o Consello de Política Fiscal e Financeira adopta o presente acordo.
1. Investimento e excepcionalidade.
1.1. Para os efectos da aplicación da norma terá a consideración de investimento:
1.1.1. Formación bruta de capital fixo, en termos de contabilidade nacional, descontado o financiamento que desta poida realizar outra Administración pública distinta da propoñente, ou unha unidade pertencente a outro sector da economía, e que figuraría como transferencias de capital daquela.
1.1.2. Axudas ao investimento en termos de contabilidade nacional.
1.2. En calquera caso, deberá tratarse de programas que pola súa relevancia vaian contribuír á mellora da produtividade da economía rexional. Esta contribución será xustificada pola comunidade autónoma na solicitude de autorización. Para estes efectos, terá a consideración de programa o conxunto de actuacións encamiñadas a lograr un obxectivo común.
1.3. Dada a súa natureza excepcional, unicamente poderá executarse de forma simultánea un programa que permita a aplicación do déficit destinado a financiar incrementos de investimento.
2. Actuacións produtivas.
Terán a consideración de actuacións produtivas, mesmo cando persigan fins ambientais, as seguintes:
2.1. Infraestruturas en redes de transporte.
2.2. Infraestruturas hidráulicas.
2.3. Equipamentos de carácter enerxético, de telecomunicacións ou industriais.
2.4. Investimento en formación de capital humano.
2.5. Investimento en investigación, desenvolvemento e innovación.
3. Financiamento cun 30% de aforro bruto.
3.1. O aforro bruto da comunidade deberá ser igual ou superior ao 30% do importe do programa que se computará como investimento no exercicio en que se execute, medido en termos de contabilidade nacional.
3.2. Para valorar esta circunstancia no momento da autorización do programa, a comunidade deberá indicar os recursos e empregos que, segundo as súas previsións, permitirán o cumprimento deste requisito. A Intervención Xeral da Administración do Estado elaborou unha guía para facilitar o cumprimento deste requisito.
3.3. O endebedamento vinculado a estes programas terá unha contía máxima do 70% do importe total do programa que teña a consideración de investimento.
3.4. No caso de que se fixase un obxectivo de estabilidade orzamentaria con superávit, o endebedamento derivado destes programas non poderá ser superior ao que sexa necesario para financiar o déficit que resulte do programa autorizado e do citado obxectivo de estabilidade.
3.5. O endebedamento derivado destes programas terá en todo caso o límite do déficit incorrido.
4. Nivel de endebedamento.
4.1. A autorización do programa que permita a existencia de déficit para financiar proxectos de investimento realizarase con posterioridade á data en que se subscriba o Programa anual de endebedamento correspondente ao exercicio en que se presenta a solicitude de autorización. Respecto aos programas de investimento que se presenten para o exercicio 2007, a subscrición do Programa anual de endebedamento correspondente ao devandito exercicio producirase de forma simultánea á autorización.
4.2. Terase en conta a situación da ratio débeda/PIB da comunidade, ao 31 de decembro do exercicio anterior a aquel en que se presenta a solicitude, en relación coa media de todas as comunidades desta mesma ratio, á devandita data, de acordo cos datos publicados polo Banco de España.
4.3. As comunidades autónomas, cuxa ratio se sitúe por riba da media, poderán acceder ao déficit por investimentos sempre que non requiran un incremento de endebedamento ou, no caso contrario, a condición de que a ratio da súa débeda/PIB o 31 de decembro de cada exercicio en que se execute o programa, de acordo cos datos publicados polo Banco de España, non supere a ratio entre o límite do endebedamento o 31 de decembro de 2006, derivado dos seus respectivos programas anuais de endebedamento do dito exercicio, e o PIB da comunidade.
5. Prazos de solicitude e autorización. Ámbito temporal da autorización.
5.1. A autorización dos programas de investimento será anual.
5.2. No caso dos programas plurianuais, a autorización para o segundo e seguintes exercicios, salvo que se produzan variacións no programa en curso, requirirá que se xustifiquen os extremos a que se refiren os puntos 3 e 4 anteriores. Se procede a devandita autorización, para fixar o endebedamento adicional terase en consideración o disposto no punto 3.4º.
5.3. A data límite para a presentación da solicitude de autorización dos programas de investimento será o 15 de maio do exercicio anterior a aquel en cuxo orzamento se vaian incluír. A resolución deberá recaer antes do 31 de xullo do exercicio en que se presentase a solicitude, sempre que esta reúna toda a información necesaria para que o Ministerio de Economía e Facenda poida pronunciarse, ou no prazo de 30 días desde a data en que se produza esta última circunstancia.
5.4. Non obstante, no exercicio 2007, as solicitudes relativas aos programas de investimentos que se inicien en 2007 e 2008 presentaranse ata o 30 de xullo.
Neste suposto, a resolución do Ministerio de Economía e Facenda deberá recaer no prazo de 45 días desde a presentación da solicitude, sempre que esta reúna toda a información necesaria para que o Ministerio de Economía e Facenda poida pronunciarse, ou no prazo de 30 días desde a data en que se produza esta última circunstancia. Para os efectos do cómputo dos prazos anteriores, considerarase o mes de agosto como inhábil.
6. Falta de cumprimento das condicións da autorización na execución dos programas.
6.1. Se os programas de investimento non se executasen nos termos en que establece a normativa de estabilidade orzamentaria e este acordo, non se darían as circunstancias que habilitarían a presentar déficit adicional aos obxectivos de estabilidade fixados, coas consecuencias previstas na devandita normativa para o incumprimento do obxectivo de estabilidade.
6.2. No suposto previsto no punto 6.1 anterior, a comunidade recuperará o límite de endebedamento que tería de non se autorizar o programa.